РЕГЛАМЕНТ (ЕО) № 833/2007 НА КОМИСИЯТА
от 16 юли 2007 година
за приключване на преходния период, предвиден в Регламент (ЕО) № 1172/98 на Съвета относно статистическите справки при автомобилен превоз на товари
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1172/98 на Съвета от 25 май 1998 г. относно статистическите справки при автомобилен превоз на товари (1), и по-специално член 5, параграфи 4 и 5 от него,
като има предвид, че:
(1)
Съгласно Регламент (ЕО) № 1172/98 по време на преходния период от 1 януари 1999 г. на държавите-членки се разрешава да използват опростено кодиране за местата за товарене и разтоварване; пълното регионално кодиране не се изисква за международен транспорт в рамките на ЕИП.
(2)
В съответствие с член 5, параграф 5 от Регламент (ЕО) № 1172/98 е необходимо да се определи датата на изтичане на преходния период сега, когато са налице техническите условия, които позволяват ефективната система за регионално кодиране да се използва както за националния, така и за международния транспорт в съответствие с приложение Ж, раздели 1 и 2 от посочения регламент.
(3)
Необходимо е да се гарантира, че се прилага Регламент (ЕО) № 1059/2003 на Европейския парламент и на Съвета от 26 май 2003 г. относно установяване на обща класификация на териториалните единици за статистически цели (NUTS) (2), който влезе в сила през 2003 г.
(4)
Настоящият регламент не променя статута или съдържанието на променливите, които са посочени като незадължителни в Регламент (ЕО) № 1172/98.
(5)
Мерките, предвидени в настоящия регламент, са в съответствие със становището на Статистическия програмен комитет, създаден с Решение 89/382/ЕИО, Евратом на Съвета (3),
ПРИЕ НАСТОЯЩИЯ РЕГЛАМЕНТ:
Член 1
Преходният период, посочен в член 5 от Регламент (ЕО) № 1172/98, приключва на 31 декември 2007 г.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 юли 2007 година.